Opatrenia navrhované na posilnenie a ďalšiu harmonizáciu vykonávania postupov typového schvaľovania sú založené na zásadách stanovených v spoločnom rámci pre uvádzanie výrobkov na trh a na referenčných ustanoveniach pre harmonizačné právne predpisy spoločenstva, ktoré sa týkajú výrobkov podľa prílohy I k rozhodnutiu č. 768/2008/ES. V potrebných a odôvodnených prípadoch boli tieto ustanovenia prispôsobené špecifikám automobilového priemyslu, a to najmä s cieľom uznať existenciu už zavedeného rámca typového schvaľovania a zabezpečiť úplný súlad s týmto rámcom. To platí najmä pre ustanovenia o výmene informácií a spolupráci medzi orgánmi dohľadu nad trhom na jednej strane a schvaľovacími úradmi a ich určenými technickými službami na strane druhej.

Ak by opatrenia na riešenie problémov na trhu boli prijaté členskými štátmi jednotlivo na vnútroštátnej úrovni, mohlo by to zahŕňať riziko vytvorenia prekážok pre voľný pohyb motorových vozidiel zaistený rámcovými právnymi predpismi. Preto je opodstatnené konať na úrovni EÚ.

Je to spôsobené skutočnosťou, že rámec pre typové schvaľovanie sa zakladá na zásade, že všetky nové vozidlá vyrobené v súlade s typom vozidla schváleným v jednom členskom štáte môžu byť voľne predávané a evidované v iných členských štátoch. Toto oprávnenie sa vzťahuje na všetky takéto vozidlá, bez ohľadu na to, kde boli vyrobené. To znamená, že aj vozidlá vyrobené mimo EÚ sa môžu voľne dovážať v rámci EÚ za predpokladu, že výrobca potvrdil, že boli vyrobené v súlade s typom vozidla schváleným v jednom z členských štátov EÚ. Vzhľadom na globálny charakter automobilového priemyslu, pre ktorý je charakteristický značný objem dovozu výrobkov automobilového priemyslu z krajín mimo EÚ, tento zásadný cezhraničný rozmer si vyžaduje koordinované opatrenia na úrovni EÚ na zaistenie rovnakých podmienok.

Okrem toho sa počas celého procesu posúdenia vplyvu na zasadnutiach Technického výboru – motorové vozidlá (TCMV) a Skupiny expertov z orgánov pre typové schvaľovanie (TAAEG) uskutočnili špecifické výmeny s orgánmi členských štátov. Výmena stanovísk so zástupcami priemyslu a združení používateľov sa uskutočnila v rámci Pracovnej skupiny pre motorové vozidlá (MVWG). Dodávatelia externých štúdií sa na účely zberu údajov a stanovísk radili aj so všetkými zainteresovanými stranami.

A napokon bola v súlade so záväzkami, ktoré Európska komisia uviedla vo svojom akčnom pláne CARS 2020 , v druhom polroku 2013 vypracovaná štúdia na overenie konkurencieschopnosti s cieľom doplniť uvedené opatrenia. V kontexte tejto štúdie bola posúdená potreba zmierňujúcich opatrení pre MSP, pričom sa preukázalo, že zachovaná kombinácia možností politiky by na MSP v tomto odvetví nemala žiadny výrazný vplyv, ktorý by si vyžadoval zmierňujúce opatrenia.

Zainteresované strany na vysokej úrovni sa zapojili do práce v rámci skupiny na vysokej úrovni CARS 21, výsledkom ktorej je viacero odporúčaní týkajúcich sa schvaľovacieho rámca, ktoré Komisia začlenila do svojho akčného plánu CARS 2020 prijatého v novembri 2012.

Bolo prijatých štyridsať relevantných odpovedí, v ktorých bola celkovo vyjadrená silná podpora cieľom iniciatívy. Kým 74 % respondentov tvrdilo, že súčasný rámec pre typové schvaľovanie má dostatočne vysokú kvalitu, 57,6 % tvrdilo, že napriek tomu je možné vyvinúť väčšie úsilie na zdôraznenie a účinné zameranie právneho uplatňovania zásad dohľadu nad trhom, 47 % respondentov tvrdilo, že existujúce ustanovenia v oblasti dohľadu nad trhom sú neúčinné, kým len 2,9 % súhlasilo s tým, že sú účinné. Tento výsledok jasne preukazuje, že zainteresované strany sa zhodujú v názore, že je možné a malo by sa urobiť viac na doplnenie kontrol ex ante, ktoré ponúka rámec pre typové schvaľovanie, ustanoveniami o dohľade nad trhom ex post.

(25)Komisia by okrem toho mala organizovať a vykonávať alebo požadovať, aby sa vykonali, skúšky a kontroly na overenie súladu ex post, a to nezávisle od činností vykonávaných členskými štátmi v rámci plnenia povinností dohľadu nad vnútorným trhom. Ak sa pri týchto skúškach a kontrolách zistí nesúlad, alebo ak sa zistí, že typové schválenie bolo udelené na základe nesprávnych údajov, Komisia by mala byť oprávnená začať celoúniové nápravné opatrenia na obnovenie zhody dotknutých vozidiel a prešetriť dôvody nesprávne udeleného typového schválenia. Vo všeobecnom rozpočte Únie by sa mal vyčleniť primeraný objem finančných prostriedkov na vykonanie týchto skúšok a kontrol na overenie súladu. Vzhľadom na obmedzenia viacročného finančného rámca na roky 2014 – 2020 sa na vykonávanie tohto legislatívneho návrhu budú musieť využiť existujúce zdroje, pričom ho bude potrebné naplánovať tak, aby neboli potrebné ďalšie finančné prostriedky. V prípade, že sa zistí nesúlad, by Komisia mala byť oprávnená uložiť správne sankcie.

(24)Tieto konkrétnejšie povinnosti vnútroštátnych orgánov stanovené v tomto nariadení by mali zahŕňať skúšky a kontroly na overenie súladu ex post týkajúce sa dostatočného počtu vozidiel uvádzaných na trh. Výber vozidiel, ktoré podliehajú tomuto overovaniu súladu ex post, by mal prebiehať na základe vhodného posúdenia rizík, pri ktorom sa zohľadní závažnosť možného nesúladu a pravdepodobnosť jeho výskytu.

(22)V záujme zvýšenia transparentnosti v procese schvaľovania a uľahčenia výmeny informácií a nezávislého overovania orgánmi dohľadu nad trhom, schvaľovacími úradmi a Komisiou by sa mala dokumentácia typového schvaľovania poskytovať v elektronickej forme a mala by byť sprístupnená verejnosti, s výhradou výnimiek z dôvodu ochrany obchodných záujmov a ochrany osobných údajov.

(19)Pre zabezpečenie trvale vysokej úrovne bezpečnosti a ochrany zdravia a životného prostredia v rámci vnútorného trhu je nevyhnutná užšia koordinácia medzi príslušnými vnútroštátnymi orgánmi prostredníctvom výmeny informácií a koordinovaných posúdení pod vedením koordinujúceho orgánu. Malo by to viesť aj k efektívnejšiemu využívaniu vzácnych zdrojov na vnútroštátnej úrovni. Na tento účel by sa malo zriadiť fórum pre členské štáty a Komisiu, aby si mohli vymieňať informácie a koordinovať svoje činnosti súvisiace s presadzovaním právnych predpisov týkajúcich sa typového schvaľovania. Pre súčasnú neformálnu spoluprácu členských štátov v tejto oblasti by bol prínosom formálnejší rámec.

(17)Mala by sa zabezpečiť nezávislosť technických služieb od výrobcov, okrem iného aj tým, že za vykonané kontroly a skúšky typového schvaľovania nebudú technické služby priamo ani nepriamo platené výrobcami. Členské štáty by mali preto vytvoriť štruktúru poplatkov typového schvaľovania, ktorá by mala pokrývať náklady na vykonávanie všetkých schvaľovacích skúšok a kontrol, ktoré vykonali technické služby určené schvaľovacím úradom, ako aj administratívne náklady na vydanie typového schválenia a náklady na vykonanie skúšok a kontrol na overenie súladu ex post.

(16)S cieľom zabezpečiť, aby skúšky a správy, ktoré predložili technické služby, neboli ovplyvňované nezákonnými okolnosťami, by technické služby mali byť organizované a prevádzkované tak, aby sa zaistila úplná nestrannosť. Aby mohli technické služby vykonávať svoje úlohy jednotne a systematicky, mali by mať zavedený primeraný systém riadenia zahŕňajúci ustanovenia o služobnom tajomstve. Aby technické služby mohli správne vykonávať svoju prácu, úroveň znalostí, spôsobilosti a nezávislosti ich pracovníkov by mala byť zaručená po celý čas.

(14)V záujme toho, aby sa zabezpečila udržateľnosť monitorovania technických služieb a vytvorili sa rovnaké podmienky pre technické služby, by členské štáty mali za určovanie a monitorovanie týchto technických služieb vyberať poplatky. S cieľom zabezpečiť transparentnosť by členské štáty predtým, než rozhodnú o výške a štruktúre týchto poplatkov, mali informovať Komisiu a ostatné členské štáty.

(12)V záujme zvýšenia transparentnosti a vzájomnej dôvery, ako aj ďalšieho zosúladenia a rozvoja kritérií posudzovania technických služieb, ich určovania a oznamovania, ako aj postupov rozširovania a obnovenia, by mali členské štáty spolupracovať medzi sebou a s Komisiou. Mali by viesť vzájomné konzultácie a konzultácie s Komisiou ohľadom všeobecných otázok vykonávania tohto nariadenia a mali sa navzájom informovať a takisto informovať Komisiu o svojich vzoroch kontrolných zoznamov na vykonávanie posudzovania.

(11)Určovanie a monitorovanie technických služieb členskými štátmi v súlade s podrobnými a prísnymi kritériami by preto malo podliehať kontrolám na úrovni Únie, vrátane nezávislých auditov ako podmienky pre obnovenie ich oznámenia po piatich rokoch. Na zabezpečenie toho, aby výrobcovia po získaní typového schválenia pre svoje výrobky naďalej dodržiavali príslušné právne predpisy, by sa malo posilniť postavenie technických služieb voči výrobcom vrátane ich práva a povinnosti uskutočňovať neoznámené inšpekcie tovární a vykonávať na výrobkoch, na ktoré sa vzťahuje toto nariadenie, fyzické či laboratórne skúšky.

(9)Účinné vykonávanie požiadaviek na typové schvaľovanie by sa malo zabezpečiť posilnením ustanovení týkajúcich sa zhody výroby, tým, že sa, okrem iného, ustanovia povinné pravidelné audity metód kontroly zhody a nepretržitá zhoda príslušných výrobkov a posilnia sa požiadavky týkajúce sa odbornej spôsobilosti, povinností a činnosti technických služieb, ktoré vykonávajú skúšky na typové schválenie celého vozidla, za ktoré sú zodpovedné schvaľovacie úrady. Pre zabezpečenie vysokej úrovne bezpečnosti a ochrany životného prostredia, ako aj dôvery občanov v tento systém je rozhodujúce správne fungovanie technických služieb. Kritériá na určenie technických služieb stanovené v smernici 2007/46/ES by sa mali stanoviť podrobnejšie, aby sa zabezpečilo ich dôsledné uplatňovanie. Vzhľadom na rastúcu zložitosť práce majú technické služby v členských štátoch postupnú tendenciu odlišovať sa vo svojich metódach posudzovania. Preto je potrebné stanoviť procesné povinnosti, ktorými sa zabezpečí výmena informácií o postupoch členských štátov týkajúcich sa posudzovania, určovania, oznamovania a monitorovania ich technických služieb, ako aj monitorovanie týchto postupov. Tieto procesné povinnosti by mali odstrániť akékoľvek pretrvávajúce nezrovnalosti v používaných metódach a vo výklade kritérií určovania technických služieb.

(8)Toto nariadenie by malo posilniť súčasný rámec pre typové schvaľovanie, predovšetkým prostredníctvom zavedenia ustanovení o dohľade nad trhom. Dohľad nad trhom v automobilovom priemysle by sa mal zaviesť špecifikovaním povinností hospodárskych subjektov v dodávateľskom reťazci, povinností orgánov presadzovania práva v členských štátoch a opatrení, ktoré treba prijať, pokiaľ budú na trhu zistené automobilové výrobky, ktoré predstavujú vážne bezpečnostné alebo environmentálne riziká, alebo ktoré nie sú v súlade s požiadavkami na typové schvaľovanie.

(26)S cieľom zabezpečiť vysokú úroveň funkčnej bezpečnosti vozidla, bezpečnosti posádky a ostatných účastníkov cestnej premávky a ochrany životného prostredia by sa technické požiadavky a normy na ochranu životného prostredia, ktoré sa uplatňujú na vozidlá, systémy, komponenty a samostatné technické jednotky, mali naďalej harmonizovať a prispôsobovať technickému a vedeckému pokroku.

(27)Na ciele tohto nariadenia by nemala vplývať skutočnosť, že určité systémy, komponenty, samostatné technické jednotky alebo časti a vybavenie môžu by namontované na vozidlo alebo do vozidla po tom, ako toto vozidlo bolo uvedené na trh, zaevidované alebo uvedené do prevádzky. Mali by sa preto prijať primerané opatrenia s cieľom zabezpečiť, aby systémy, komponenty alebo samostatné technické jednotky alebo časti a vybavenie, ktoré sa môžu montovať na vozidlá a do vozidiel a ktoré môžu podstatne zhoršiť fungovanie systémov dôležitých z hľadiska ochrany životného prostredia alebo funkčnej bezpečnosti, podliehali pred uvedením na trh, zaevidovaním alebo uvedením do prevádzky kontrole schvaľovacieho úradu.

(28)Systém typového schválenia EÚ musí umožniť každému členskému štátu potvrdiť, že každý typ vozidla a každý typ systému, komponentu a samostatnej technickej jednotky určený pre takýto typ vozidla prešiel skúškami a kontrolami stanovenými v tomto nariadení s cieľom overiť jeho súlad s požiadavkami typového schválenia podľa tohto nariadenia a že výrobca pre tento typ získal osvedčenie o typovom schválení. Systém typového schválenia EÚ ukladá výrobcovi povinnosť vyrábať svoje vozidlá, systémy, komponenty a samostatné technické jednotky v zhode so schváleným typom. Výrobca vozidla to musí osvedčiť vydaním osvedčenia o zhode pre každé vozidlo. Každé vozidlo vybavené platným osvedčením o zhode by malo byť možné sprístupniť na trhu a zaevidovať na používanie v celej Únii.

(29)Zhoda výroby je jedným z kľúčových prvkov systému typového schválenia EÚ, a preto by mali byť opatrenia prijaté výrobcom na zaistenie tejto zhody schválené príslušným orgánom alebo príslušne kvalifikovanou technickou službou, určenou na tento účel, a mali by podliehať pravidelným kontrolám prostredníctvom nezávislých pravidelných auditov. Schvaľovacie úrady by mali okrem toho zabezpečiť overenie neustálej zhody príslušných výrobkov.

(30)Pokračovanie platnosti typového schválenia si vyžaduje, aby výrobca informoval schvaľovací úrad, ktorý vydal schválenie pre typ vozidla, o akýchkoľvek zmenách vlastností typu alebo požiadaviek na bezpečnosť alebo environmentálne vlastnosti, uplatniteľných na daný typ. Je preto dôležité, aby bola platnosť vydaných osvedčení o typovom schválení obmedzená a aby tieto osvedčenia bolo možné obnoviť, len ak schvaľovací úrad k svojej spokojnosti overil, že daný typ vozidla naďalej spĺňa všetky uplatniteľné požiadavky. Podmienky na predĺženie platnosti typového schválenia by sa ešte mali objasniť, aby sa zaistilo jednotné uplatňovanie postupov a presadzovanie požiadaviek na typové schvaľovanie v celej Únii.

(31)Posúdenie oznámených vážnych bezpečnostných rizík a rizika poškodenia verejného zdravia a životného prostredia by sa malo vykonávať na vnútroštátnej úrovni, v prípade, že oznámené riziko alebo poškodenie môžu presahovať územie jedného členského štátu by však mala byť zaistená koordinácia na úrovni EÚ, aby sa umožnilo spoločné využívanie zdrojov a zabezpečila sa konzistentnosť nápravných opatrení, ktoré sa majú prijať na zmiernenie zisteného rizika a škôd.

(32)Aby sa zabezpečilo, že všetky vozidlá, systémy, komponenty a samostatné technické jednotky uvedené na trh ponúkajú vysokú úroveň bezpečnosti a ochrany životného prostredia, výrobca alebo akýkoľvek iný hospodársky subjekt v dodávateľskom reťazci by mal prijať účinné nápravné opatrenia vrátane stiahnutia vozidiel od používateľov, pokiaľ vozidlo, systém, komponent alebo samostatná technická jednotka predstavuje vážne riziko pre používateľov alebo životné prostredie, ako je uvedené v článku 20 nariadenia (ES) č. 765/2008. Schvaľovacie úrady by preto mali byť oprávnené posúdiť a overiť, či sú uvedené opatrenia postačujúce. Orgány ostatných členských štátov by mali mať právo prijať ochranné opatrenia, ak zvážia, že nápravné opatrenia výrobcu nie sú dostatočné.

(33)Primeraná flexibilita by mala byť zabezpečená prostredníctvom alternatívnych postupov typového schvaľovania pre výrobcov, ktorí vyrábajú malé série vozidiel. Mali by mať možnosť využívať výhody vnútorného trhu Únie, za predpokladu, že ich vozidlá spĺňajú osobitné požiadavky typového schválenia EÚ pre vozidlá vyrábané v malých sériách. V niektorých obmedzených prípadoch je vhodné umožniť vnútroštátne typové schválenie typu vozidla vyrábaného v malých sériách. S cieľom zabrániť zneužitiu by sa mal akýkoľvek zjednodušený postup pre malé série vozidiel obmedziť na prípady veľmi obmedzenej výroby. Je preto nevyhnutné presne vymedziť pojem vozidlá vyrábané v malých sériách podľa počtu vyrobených vozidiel, požiadavky, ktoré treba dodržiavať, a podmienky na uvedenie týchto vozidiel na trh. Je rovnako dôležité vymedziť alternatívny postup typového schvaľovania pre jednotlivé vozidlá, predovšetkým na poskytnutie dostatočnej flexibility na typové schválenie vozidiel vyrobených vo viacerých etapách.

(34)Únia je zmluvnou stranou Dohody Európskej hospodárskej komisie Organizácie Spojených národov (EHK/OSN), ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov (ďalej len „revidovaná dohoda z roku 1958“). Únia prijala značný počet predpisov pripojených k revidovanej dohode z roku 1958, a preto má povinnosť uznávať typové schválenia vydané v súlade s týmito predpismi ako typové schválenia spĺňajúce rovnocenné požiadavky Únie. V záujme toho, aby sa zjednodušil rámec typového schvaľovania a aby sa zosúladil s medzinárodným rámcom EHK OSN, Únia v nariadení Európskeho parlamentu a Rady (ES) č. 661/2009 zrušila osobitné smernice o typovom schvaľovaní a nahradila ich povinným uplatňovaním príslušných predpisov EHK OSN. S cieľom znížiť administratívne zaťaženie procesu typového schvaľovania by sa malo výrobcom vozidiel, systémov, komponentov a samostatných technických jednotiek umožniť, aby podľa možnosti získali typové schválenie v súlade s týmto nariadením priamo získaním schválenia podľa príslušných predpisov EHK OSN uvedených v prílohách k tomuto nariadeniu.

(35)Preto by sa mali predpisy EHK OSN a ich zmeny, ktoré Únia odsúhlasila alebo ich uplatňuje, v súlade s rozhodnutím 97/836/ES, začleniť do právnych predpisov EÚ v oblasti typového schvaľovania. V súlade s tým by na Komisiu mala byť delegovaná právomoc prijímať nevyhnutné úpravy príloh k tomuto nariadeniu a prijímať delegované akty na zabezpečenie aktuálnosti odkazov na predpisy EHK OSN a ich jednotlivé zmeny v zozname príslušných regulačných aktov.

(36)Na zlepšenie fungovania vnútorného trhu, najmä pokiaľ ide o voľný pohyb tovaru, slobodu usadiť sa a slobodu poskytovať služby, je potrebný neobmedzený prístup k informáciám o opravách a údržbe vozidiel, a to prostredníctvom štandardizovaného formátu, ktorý sa dá použiť na vyhľadávanie technických informácií, ako aj účinná hospodárska súťaž na trhu so službami poskytujúcimi takéto informácie. Požiadavky na poskytovanie informácií o opravách a údržbe vozidiel boli doposiaľ stanovené v nariadení Európskeho parlamentu a Rady (ES) č. 715/2007, nariadení Európskeho parlamentu a Rady (ES) č.595/2009, nariadení Komisie (EÚ) č. 692/2008 a nariadení Komisie (EÚ) č. 582/2011. Tieto požiadavky by sa mali konsolidovať v tomto nariadení a nariadenia (ES) č. 715/2007, (ES) č. 595/2009, (EÚ) č. 692/2008 a (EÚ) č. 582/2011 by sa mali zodpovedajúcim spôsobom zmeniť.

(37)Technický pokrok, ktorý prináša nové metódy alebo techniky diagnostiky vozidiel a ich opráv, ako je napríklad vzdialený prístup k informáciám o vozidle a softvéru, by nemal oslabiť ciele tohto nariadenia, pokiaľ ide o prístup nezávislých prevádzkovateľov na trhu k informáciám o opravách a údržbe.

(38)S cieľom zabezpečiť jednotné podmienky vykonávania tohto nariadenia by sa mali na Komisiu preniesť vykonávacie právomoci. Tieto právomoci by sa mali uplatňovať v súlade s nariadením Európskeho parlamentu a Rady (EÚ) č. 182/2011.

(39)S cieľom doplniť toto nariadenie o ďalšie technické podrobnosti by sa mala na Komisiu delegovať právomoc prijímať akty v súlade s článkom 290 Zmluvy o fungovaní Európskej únie, pokiaľ ide o požiadavky na typové schvaľovanie v súvislosti s environmentálnymi vlastnosťami, funkčnou bezpečnosťou motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov. Pri príprave a vypracúvaní delegovaných aktov by Komisia mala zabezpečiť súčasné, včasné a náležité postúpenie príslušných dokumentov Európskemu parlamentu a Rade.

(40)Členské štáty by mali stanoviť pravidlá o sankciách za porušenie tohto nariadenia a zabezpečiť, aby sa tieto pravidlá vykonávali. Tieto sankcie by mali byť účinné, primerané a odrádzajúce. Členské štáty by mali Komisiu každý rok informovať o uložených sankciách, aby mohla monitorovať jednotnosť vykonávania týchto ustanovení.

(41)V záujme prehľadnosti, racionálnosti a zjednodušenia by sa smernica 2007/46/ES mala zrušiť a nahradiť týmto nariadením. Prijatím nariadenia sa zabezpečí, že ustanovenia budú priamo uplatniteľné a budú môcť byť aktualizované včas a účinnejšie, aby sa lepšie zohľadnil technický pokrok a vývoj v oblasti regulácie v rámci revidovanej dohody z roku 1958.

(42)Aby sa zabezpečilo náležité vykonávanie overovania súladu Komisiou a zaistili sa rovnaké podmienky pre hospodárske subjekty a vnútroštátne orgány, mala by byť Komisia oprávnená ukladať hospodárskym subjektom, v súvislosti s ktorými sa zistilo, že porušili toto nariadenie, harmonizované správne sankcie, a to bez ohľadu na to, kde bolo vozidlo, systém, komponent alebo samostatná technická jednotka pôvodne typovo schválené.

(43)Vždy, keď si opatrenia uvedené v tomto nariadení vyžiadajú spracovanie osobných údajov, mali by sa vykonávať v súlade so smernicou Európskeho parlamentu a Rady 95/46/ES a nariadením Európskeho parlamentu a Rady (ES) č. 45/2001, ako aj v súlade s vnútroštátnymi vykonávacími opatreniami týchto predpisov.

(44)Aby sa členské štáty a vnútroštátne orgány, ako aj hospodárske subjekty mohli pripraviť na uplatňovanie nových pravidiel zavedených týmto aktom, mal by sa stanoviť dátum, od ktorého sa budú po nadobudnutí účinnosti uplatňovať.

(45)Keďže ciele tohto nariadenia – stanovenie harmonizovaných pravidiel pre správne a technické požiadavky na typové schvaľovanie vozidiel kategórií M, N a O a systémov, komponentov a samostatných technických jednotiek a dohľad nad trhom s týmito vozidlami, systémami, komponentmi a samostatnými technickými jednotkami – nie je možné uspokojivo dosiahnuť na úrovni členských štátov, ale vzhľadom na ich rozsah a účinky ich možno lepšie dosiahnuť na úrovni Únie, Únia môže prijať opatrenia v súlade so zásadou subsidiarity stanovenou v článku 5 Zmluvy o Európskej únii. V súlade so zásadou proporcionality podľa uvedeného článku toto nariadene neprekračuje rámec nevyhnutný na dosiahnutie týchto cieľov,